
Poročilo o delu Sveta Vlade Republike Slovenije za korporativno upravljanje v letu 2019

Uvod 

Vlada Republike Slovenije (v nadaljnjem besedilu: Vlada) je na 25. redni seji dne 28. 3. 2019 pod točko 4.17 sprejela sklep, na podlagi katerega je ustanovila Svet Vlade Republike Slovenije za korporativno upravljanje (v nadaljnjem besedilu: Svet). Svet je strokovno in posvetovalno telo Vlade Republike Slovenije, ki opravlja strokovne naloge za Vlado in ji nudi pomoč v zadevah s področja korporativnega upravljanja v Republiki Sloveniji. Namen delovanja Sveta je predvsem v izboljšanju korporativnega upravljanja v Republiki Sloveniji, ki bi se odrazil v dvigu konkurenčnosti in prepoznavnosti slovenskega gospodarstva.

V skladu s sklepom Vlade o ustanovitvi Sveta ima Svet predsednika, namestnika predsednika ter 13 članov, ki so predstavniki Ministrstva za gospodarski razvoj in tehnologijo, Ministrstva za finance, Agencije za trg vrednostnih papirjev, Agencije za zavarovalni nadzor, Agencije za javni nadzor nad revidiranjem, Banke Slovenije, Slovenskega državnega holdinga, d. d., Družbe za upravljanje terjatev bank, d. d., Gospodarske zbornice Slovenije, Ljubljanske borze, d. d., Združenja nadzornikov Slovenije ter štirje predstavniki stroke.

V Svet so bili imenovani naslednji člani:

–
Eva Štravs Podlogar, državna sekretarka, Ministrstvo za gospodarski razvoj in tehnologijo, 

– 
Goran Kitić, podsekretar, Ministrstvo za finance,

– 
Tanja Lovka, mag., vodja Oddelka za primarni trg in prevzeme, Agencija za trg vrednostnih papirjev,

– 
mag. Gorazd Čibej, direktor, Agencija za zavarovalni nadzor,

–
mag. Mojca Majič, direktorica, Agencija za javni nadzor nad revidiranjem,

–
Tomaž Rotovnik, Oddelek Sistemski nadzor in regulativa, Banka Slovenije,

–
Boštjan Koler, član uprave, Slovenski državni holding, d. d.,

– 
Andrej Prebil, izvršni direktor, Družba za upravljanje terjatev bank, d. d.,

– 
mag. Marko Djinović, pooblaščenec za varstvo osebnih podatkov in skladnost poslovanja, Gospodarska zbornica Slovenije,

–
mag. Aleš Ipavec, predsednik uprave, Ljubljanska borza d. d., Ljubljana, 

–
mag. Irena Prijović, generalna sekretarka, Združenje nadzornikov Slovenije,

–
prof. dr. Katarina Zajc, predstojnica Katedre za pravnoekonomske znanosti, Univerza v Ljubljani, Pravna fakulteta,

–
prof. dr. Janez Prašnikar, Univerza v Ljubljani, Ekonomska fakulteta,

–
mag. Andreja Bajuk Mušič, samostojna strokovna svetovalka za korporativno upravljanje, Zveza računovodij, finančnikov in revizorjev Slovenije,

–
Gorazd Podbevšek, direktor RMG d. o. o. in predsednik Strokovnega sveta 
Združenja nadzornikov Slovenije.

Naloge Sveta so določene v Programu dela Sveta:

1. 
oblikovanje predlogov za razvoj in izboljšanje korporativnega upravljanja v 
Republiki Sloveniji,

2. 
sprejemanje usmeritev za pripravo predlogov sprememb predpisov s področja korporativnega upravljanja in sorodnih področij v Republiki Sloveniji,

3. 
sprejemanje usmeritev za pripravo predlogov predpisov za prenos evropskega pravnega reda v slovenski pravni red s področja korporativnega upravljanja in sorodnih področij,

4. 
oblikovanje stališč do posameznih vprašanj s področja korporativnega upravljanja in sorodnih področij v Republiki Sloveniji,

5. 
svetovanje pri oblikovanju politik in spremembah predpisov, ki vplivajo na korporativno upravljanje in sorodna področja v Republiki Sloveniji,

6. 
spremljanje kakovosti izjav o skladnosti slovenskih družb s kodeksi korporativnega upravljanja,

7. 
skrb za koordinacijo med nosilci kodeksov korporativnega upravljanja, predstavniki in nadzorniki s tega področja v Republiki Sloveniji,

8. 
analiziranje poročila s stanju korporativnega upravljanja v Republiki Sloveniji, ki jih pripravljajo mednarodne organizacije, ter

9. 
druge naloge, kot so priprava poročila Sveta Vladi in priprava informacije za objavo na spletni strani Ministrstva za gospodarski razvoj in tehnologijo.
Svet dela in odloča na sejah ter o svojem delu enkrat letno poroča Vladi Republike Slovenije.

Seje Sveta

V letu 2019 se je Svet sestal dvakrat. 

Prva seja:

Prva seja Sveta, ki je potekala 4. 6. 2019 ob 14. uri v prostorih Ministrstva za gospodarski razvoj in tehnologijo, je bila namenjena obravnavi osnovnih vprašanj delovanja Sveta. Po uvodnem nagovoru predsednice Sveta gospe Eve Štravs Podlogar, takratne državne sekretarke na Ministrstvu za gospodarski razvoj in tehnologijo, o temeljnih nalogah ter namenu delovanja Sveta, pričakovanjih izboljšanja okolja za korporativno upravljanje ter promoviranju in spodbujanju dobrih poslovnih praks korporativnega upravljanja v širšem poslovnem okolju Republike Slovenije je bil izmed članov Sveta za namestnika predsednice Sveta soglasno imenovan gospod Gorazd Podbevšek, direktor RMG d. o. o. in predsednik Strokovnega sveta Združenja nadzornikov Slovenije, za sekretarko Sveta pa gospa Katja Gregorčič Belšak, višja svetovalka na Ministrstvu za gospodarski razvoj in tehnologijo. Svet je prav tako potrdil Predlog poslovnika o delu Sveta ter Program dela Sveta. V zvezi s slednjim se je razvila široka razprava, saj so člani Sveta izrazili različna mnenja glede vizije delovanja Sveta. Izpostavljene so bile zlasti dileme o tem, kako široko si zastaviti cilje, in namen Sveta, ali je ta Svet primeren tudi za obravnavo (širših) strateških vprašanj ali naj išče konkretnejše rešitve. Člani Sveta so se strinjali, da je možnih tem za obravnavo veliko, od stalnih sprememb ZGD-1, do spolnih kvot v organih vodenja in nadzora družb, ciljev družb, politike prejemkov članov organov vodenja in nadzora, preučevanje primerov dobre prakse ipd. Zastavilo se je tudi vprašanje, kako mnenja in stališča, ki jih bo sprejel Svet, dejansko prenesti v prakso družb in kako družbe motivirati oziroma prisiliti, da bodo priporočila dobre prakse upoštevale oziroma se po njih ravnale. Poudarjeno je bilo, da lahko Svet služi kot orodje za pridobitev stališč v zvezi s korporativnim upravljanjem, njegovo delo pa bo v praksi potekalo po dveh poteh. Po prvi bo Svet po preučitvi zadeve s priporočilom seznanil Vlado, ki bo o tem obvestila vsa pristojna ministrstva in organe, po drugi pa bo Ministrstvo za gospodarski razvoj in tehnologijo kot pristojni organ za korporativno upravljanje ali Vlada na Svet naslovila določeno vprašanje oziroma zaprosilo za mnenje.

Sklep:

Na podlagi razprave je bilo sklenjeno, da se k aktivnostim pod Nalogo 1 – oblikovanje predlogov za razvoj in izboljšanje korporativnega upravljanja v Republiki Sloveniji:

–
oblikovanje pobud za izobraževanje sodnikov gospodarskega prava s področja korporativnega upravljanja doda »ter vseh ostalih zaposlenih na oddelkih gospodarskega sodstva« (zajeti je treba širšo sestavo osebja sodišč gospodarskega prava, ne le sodnike),

–
vzpostavitev kazalnika za merjenje korporativnega upravljanja in 

· podpora različnim pobudam za izboljšanje korporativnega upravljanja v 
Republiki Sloveniji

ter nadalje doda tudi:
· »odpiranje širših (strateških) vprašanj, ki vplivajo na korporativno upravljanje«.

K aktivnosti pod Nalogo 5 – sprejemanje stališč glede predlogov predpisov, ki vplivajo na korporativno upravljanje in sorodna področja v Republiki Sloveniji pa se doda:

–
»vzpostavitev motivov za družbe, da zakonodajni okvir in tudi priporočila dobre prakse uporabljajo (z analizami pozitivnih učinkov uporabe v praksi)«.
Druga seja:

Druga seja Sveta je potekala 25. 10. 2019 ob 12. uri v prostorih Ministrstva za gospodarski razvoj in tehnologijo. Sklic seje je bil namenjen pretežno obravnavi predloga 
Zakona o spremembah in dopolnitvah Zakona o gospodarskih družbah (ZGD-1K, 
EVA: 2018-2130-0036; v nadaljnjem besedilu: predlog zakona), član Sveta, profesor Prašnikar, pa je na koncu seje člane Sveta seznanil z rezultati raziskave o učinkovitosti lastninskih koalicij slovenskih družb v obdobju 2006–2018.

Strokovni sodelavci Ministrstva za gospodarski razvoj in tehnologijo so predstavili vsebino predloga zakona:

1. Razkritje informacije o končnem delničarju družbe

–
Družba ima pravico, da identificira svoje delničarje, tudi končne delničarje.

–
V primeru delnic na fiduciarnem računu družba dobi informacijo, kdo je imetnik fiduciarnega računa. Vendar imetnik fiduciarnega računa ni končni delničar. Imetnik fiduciarnega računa je zakoniti imetnik delnic, vendar pravic iz delnic ne izvršuje zase, temveč za račun ene ali več drugih oseb.

–
Družba bo lahko pozvala delničarja in končnega delničarja, da ji sporoči, komu pripadajo delnice. 

–
Če informacije ne bo prejela v roku, bodo glasovalne pravice iz teh delnic mirovale do izpolnitve zahtevka.

2. Zahteve za večjo preglednost institucionalnih vlagateljev, upravljavcev premoženja in svetovalcev za glasovanje

–
Institucionalni vlagatelji (zavarovalnice, ki izvajajo življenjsko in poklicno pokojninsko zavarovanje ter pozavarovanje) in upravljavci premoženja (investicijska podjetja, skladi) bodo morali pripraviti in objaviti politiko sodelovanja, poročilo o izvajanju politike sodelovanja in glasovanju. V teh dokumentih bodo morali pojasniti, kako vključujejo zavarovance v naložbeno strategijo, kako sodelujejo z družbami, v katere vlagajo, kako uresničujejo pravice delničarjev in kako ukrepajo v primeru nasprotja interesov.

–
Upravljavec premoženja bo moral razkriti vsebino dogovorov z institucionalnimi vlagatelji, katerih premoženje upravljajo, in letno poročati o uresničevanju teh dogovorov. 

–
Svetovalec za glasovanje bo moral razkriti, kateri kodeks uporablja pri svojem delu ter od katerih zahtev kodeksa ravnanja je odstopil in še vedno odstopa. Razkriti bo moral tudi, kako pripravlja raziskave in priporočila ter svetuje (npr. ali upošteva razmere na nacionalnih trgih, zakonske pogoje, katere so značilnosti politik glasovanja za posamezen trg, kako pogosto komunicira z družbami, ki so predmet raziskav). 

3. Podrobneje določena politika prejemkov direktorjev in poročilo o politiki prejemkov (ter pravice delničarjev in informacije v zvezi s tem)

a) 
Politika prejemkov
–
Javne delniške družbe bodo morale obvezno oblikovati politiko prejemkov za vse člane organov vodenja in nadzora ter tudi izvršnih direktorjev, ki sicer nimajo statusa poslovodstva po 10. členu, sodijo pa med direktorje v smislu direktive (pojem direktorja je v direktivi širši). 

–
S predlogom zakona se natančno določa vsebina te politike in opis različnih komponent prejemkov – politika mora biti jasna in razumljiva ter vsebovati opis vseh komponent prejemkov, fiksnih in variabilnih, vključno z vsemi dodatki in ugodnostmi v kakršni koli obliki, pri čemer variabilni prejemki niso obvezni, ampak jih družba lahko dodeljuje. 

b) 
Poročilo o politiki prejemkov

–
Za javne delniške družbe se določa tudi obveznost priprave poročila o prejemkih – tj. jasno in razumljivo poročilo o prejemkih članov organov vodenja in nadzora. 

–
Poročilo pregleda revizor, zanj so odgovorni člani organov vodenja in nadzora ter izvršni direktorji (za te se določa tudi prekršek, če poročila ne pripravijo). 

–
O poročilu odloča letna skupščina (podobno kot na primer o letnem poročilu) z glasovanjem, ki je v skladu z direktivo posvetovalne narave.

–
Po glasovanju se politika prejemkov javno objavi (na primer na spletni strani družbe).

4. 
Preglednost in odobritev poslov družbe s povezanimi strankami

–
Določa se pojem »poslov s povezanimi strankami«, medtem ko je pri pojmu »povezane stranke« narejen sklic na Mednarodne računovodske standarde, saj je definicija preširoka.

–
Izjema so posli, ki so opravljeni v okviru rednega poslovanja in pod običajnimi tržnimi pogoji (postopek ugotavljanja izpolnjevanja teh pogojev določi družba) ter nekateri drugi v predlogu zakona taksativno našteti posli.

–
Za posle javnih delniških družb s povezanimi strankami se določa obvezno predhodno soglasje nadzornega sveta (če vrednost posla presega 2,5 odstotka vrednosti aktive, izkazane v bilanci stanja iz zadnjega potrjenega letnega poročila).

–
S predlogom zakona se določa postopek odločanja nadzornega sveta v teh primerih (predlog odločitve o soglasju oblikuje revizijska komisija) in obveznost javne objave teh poslov v roku in na način, kot ga določa Zakon o trgu finančnih instrumentov.

–
Posebej se določajo pravila za posle s člani uprave. To je kategorija povezanih strank, kjer se postavljajo strožje zahteve, kot pri poslih s povezanimi strankami, in se jih širi tudi na posle s člani uprave nejavnih delniških družb:

–
soglasje nadzornega sveta se zahteva za posel, ki ga družba sklene s člani uprave ali njihovimi družinskimi člani ter tudi za posle, ki jih s člani uprave ali njihovi družinskimi člani opravi od družbe odvisna družba;

–
soglasje nadzornega sveta se zahteva ne glede na vrednost posla, dolžnost javne objave podatkov o poslu pa nastane, ko vrednost posla preseže vrednostni prag 2,5 odstotka vrednosti aktive;

–
soglasje nadzornega sveta ni potrebno, če je posel opravljen v okviru rednega opravljanja dejavnosti družbe in pod tržno običajnimi pogoji.

–
Pravila za posle s člani uprave in njihovimi družinskimi člani veljajo tudi za prokuriste, smiselno pa se uporabljajo tudi za posle s člani nadzornega sveta ter posle z izvršnimi direktorji.

5.
Ostale rešitve

–
Omejitev ustanavljanja družb in podjetnikov ter pridobitve statusa družbenika 
(10.a člen) se razširja tudi na tuje pravne in fizične osebe, ki so bile doslej v primerjavi z domačimi v privilegiranem položaju, odslej pa se bodo podatki o nekaznovanosti in obstoju drugih okoliščin (omejitev iz 10.a člena ZGD-1) preverjali tudi zanje.
–
Poleg pojma sedeža se določa tudi pojem »poslovni naslov«, tj. naslov, ki se nahaja v kraju sedeža in vsebuje podatek o kraju z ulico in hišno številko, s čimer bo s strani pristojnih organov mogoče lažje in učinkovitejše izvajati nadzor nad gospodarskimi subjekti in njihovim dejanskim krajem poslovanja.
–
Dopolnjuje se nabor podatkov, ki jih mora vsebovati prijava za prvi vpis družbe v register – poleg firme, dejavnosti, sedeža in drugih podatkov, določenih z zakonom bo k prijavi treba dodati tudi poslovni naslov družbe.
–
Razrešuje se dilema glede definicije subjektov javnega interesa po ZGD-1 in po 
Zakonu o revidiranju.
–
Razkritje razmerja obeh spolov v organih vodenja in nadzora družbe v politiki raznolikosti:
–
v javni razpravi so bili prejeti predlogi za določitev obveznih spolnih kvot v organih vodenja in nadzora; 

–
predlaga se manj obremenjujoč ukrep;
–
velike in srednje družbe, ki revidirajo letna poročila, v opisu politike raznolikosti razkrijejo razmerje obeh spolov v organih vodenja in nadzora, ki je primerno za družbo njene velikosti, cilje, ki jih družba zasleduje in vpliv na postopke izbire članov organov vodenja in nadzora. 
–
Večja profesionalizacija, strokovnost in neodvisnost notranje revizije v delniških družbah:
· večja profesionalizacija se bo dosegla z določili, da notranja revizija deluje v skladu z nacionalno določenimi pravili notranjega revidiranja ali veljavnimi mednarodnimi standardi notranjega revidiranja, kodeksom načel in poklicne etike;
–
večja strokovnost se bo dosegla z izrecno določbo, da mora vodja notranje revizije imeti ustrezne lastnosti in izkušnje za opravljanje nalog notranjega revidiranja, medtem ko se za vsaj eno osebo, ki opravlja naloge notranjega revidiranja določi, da pridobi naziv preizkušeni notranji revizor ali primerljiv strokovni naziv;
–
poudari se, da lahko nadzorni svet komunicira z notranjo revizijo tudi brez vednosti uprave, s čimer se zagotavlja dodatna neodvisnost notranje revizije;
–
bolj jasno se določijo pristojnosti nadzornega sveta v primerih, ko naloge notranje revizije izvajajo zunanji izvajalci. 
–
Pravna podlaga za financiranje javnega pooblastila, ki ga izvaja Slovenski inštitut za revizijo:
–
Slovenski inštitut za revizijo ima pooblastilo za pripravo in sprejem 
Slovenskih računovodskih standardov in kontnega okvira, na podlagi katerih družbe in podjetniki vodijo poslovne knjige in pripravljajo letne računovodske izkaze;
–
Slovenski inštitut za revizijo je naloge financiral iz virov, ki jih po zadnji noveli Zakona o revidiranju nima več. V predlogu zakona se predlaga pravna podlaga za financiranje nalog iz proračuna. Sredstva bo zagotovilo Ministrstvo za finance.
Predstavitvi glavnih sklopov rešitev predloga zakona je sledila ustna razprava z izmenjavo mnenj. 

Sklep:

Svet je drugo sejo zaključil s sklepom, da člani Sveta Ministrstvu za gospodarski razvoj in tehnologijo kot pripravljavcu predloga zakona morebitna konkretnejša stališča pošljejo v pisni obliki, Ministrstvo za gospodarski razvoj in tehnologijo pa bo predloge dopolnitev ponovno proučilo in jih v največji možni meri upoštevalo.

